Analyse av Ringen,

En novelle av Knut Hamsun

Jeg har lest Novellen *Ringen* av Knut Hamsun (1859-1952) og utgitt i samlingen Siesta 1897. Tema til *Ringen* er kjærlighet og motivet er en mann og en kvinne. Novellen er skrevet i nyromantisk epoke. Teksten plasseres med dette i 1890-årene, en periode som Hamsun selv brukte på å reise landet rundt for å holde foredrag. Knut Hamsun er senere kjent som en av Norges større forfattere og ikke minst kjent for sin nådeløse avsløring av det ensidige og overfladiske ved norsk samtidslitteratur. *Ringen* er kort og lettlest, men samtidig mystisk og dyp. Novellen er ment for ett bredt publikum med sitt fengene og hemmelige innhold.

Kairos til *Ringen* er ikke tilfeldig. Som nevnt hadde Hamsun brukt opptakten til novellens utgivelse på å forelese Norge. Han hadde kritisert store medskribenter som Henrik Ibsen og gjort dem til narr med sin bruk av ironi. Hamsun var sannelig blitt en norsk kjenning da *Ringen* ble publisert i 1897. En lettlest og kort novelle kunne da nå langt, ettersom han hadde fått seg et stort publikum for perioden.

Novellen er bygget opp med enkel disposisjon. *Ringen* er kort som en novelle og delt opp i tre avsnitt som deler rettferdig om plassen. Hvert avsnitt tar for seg tre forskjellige tider. Hele historien utspiller seg med dette over en periode på over ett år. Dette er uvanlig for noveller som vanligvis pleier å basere seg på korte tidslommer. Derimot blir vi kjent med kun to personer, i kjent novellestil er også motivet enkelt med et jeg og en kvinne som er forelsket i hverandre.

Det er mye med *Ringen* sin oppbygning og presentasjon som kan minne om eventyr. Novellen starter med «Jeg så en gang i et selskap en ung kvinne forelsket.» i likhet med «Det var en gang» viser dette til en ubestemt tid. Skrivemåten er også mystisk og leken, noe en kan se i utdraget over. Videre er består teksten mye av replikker. Det magiske tallet 3 går igjen i de tre avsnittene som viser de tre gangene protagonistene møtes og handlingen gjentas. Videre beskrives damens øyne som «... tredobbelt blå og tredobbelt strålende ...». Damen og mannen som de eneste personene i novellen peker også mot de tradisjonelt få karakterene i eventyr. Disse eventyrvirkemidlene var kjente for det norske folket og er med det med på å gjøre *Ringen* mer mottagelig og lettlest for leseren og appellerer med det til hele folket.

Gjentagelse brukes hyppig i novellen. De tre avsnittene starter likt med møtet mellom jeget og kvinnen. Videre tar «ringen» en sentral rolle i hvert i avsnitt uten at dens betydning er klar. På likt sett kan vi lese om en utvikling i kvinnens øyne som er like mystisk. Fra «Hennes øyne var da dobbelt blå og dobbelt strålende» i første avsnitt, til «tredoblet blå og tredobbelt strålende øyne» i siste avsnitt. Gjentagelsen er med på å understreke essensen av novellen; møtet mellom jeget og kvinnen, ringen som et symbol og utviklingen av kvinnen som en dynamisk karakter.

Det viktigste virkemiddelet er uten tvil symbolbruken. Det er passende å se på ringen som et symbol på kjærligheten mellom mannen og kvinnen. Innledningsvis er kjærligheten (ringen) liten, men kvinnen er bestemt på å gjøre den større. Senere får mannen vite at kvinnen har mistet kjærligheten (ringen). Tilslutt er øynene til jenta blitt blåere og mer strålende. Kjærligheten (ringen) er blitt større, men det er for sent for mannen. Symbolbruken rundt ringen er med på å ikke gi vekk handlingen for enkelt. Den holder leseren interessert med sin mystiske effekt.

Novellen har flere effekter som gjør at *Ringen* kan kalles en nyromantisk tekst. Kjærligheten som tema i teksten er med på å plassere novellen i romantikken. Fantasi får leseren fra eventyr sammenlikningen. Samtidig kan bruken av tallet 3 som et virkemiddel også bære et religiøst preg til kristendommen. Helhetlig handler novellen om samspillet mellom en mann og kvinne som ønsker å jobbe med følelsene sine for hverandre. Disse følelsene er skult bak symbolbruken rundt den mystiske ringen. Romantikk, fantasi, religiøsitet, psykologi og mystikk er alle kjente tegn på nyromantikken.

Denne levende kjærlighetsnovellen novellen av Hamsun er en hemmelighetsfull tragedie. Mottakeren av novellen er med den lettleste oppbygningen bred bland det norske folk. Gjentagelsen i teksten er med på å rette leseren mot viktigheten i novellen, ringen som et symbol. Øynene til kvinnen som gjentas ved start og slutt, avslører hennes dynamiske karakter. Virkemidlene Knut Hamsun har valgt å benytte jobber sammen om å fortelle en kjærlighets historie uten lykkelig slutt, i nyromantisk stil. Budskapet er med det at det er mulig å jobbe for mye med kjærligheten, enten så passer den eller så passer den ikke. Dette budskapet er like tidløst som kjærligheten selv og spesielt aktuelt i dagens samfunn hvor rundt 50% av giftemål ender i skilsmål.